Suid Afrikaanse Nuus Thread - Page 156 - Stormfront
Indirekte belastings groei met 54% 12/06/2007 Die bydraes van indirekte belastings soos BTW tot regeringsinkomste het die afgelope 25 jaar met byna 54% toegeneem.
Volgens 'n internasionale verslag van PricewaterhouseCoopers (PwC) oor die groei van indirekte belastings is BTW of algemene verkoopsbelasting (GST) die belasting van die toekoms. Die verslag het gekyk na die verskuiwing van direkte belastings na indirekte belastings. Waar die bydrae van BTW 25 jaar gelede 13% was, is dit nou by die 20%. Mnr. Charles de Wet, BTW-hoof van PwC in Suider-Afrika, sê 40 van die 53 lande in Afrika het 'n BTW-stelsel.
Die koerse wissel van die hoogste in Marokko (20%) tot die laagste in Nigerië (5%). In die Ivoorkus is die BTW-koers 18%, Kenia 16%, Botswana 10%, terwyl die koers in Suid-Afrika geruime tyd op 14% staan.
Die stelsel hier is al 16 jaar in gebruik en die verhouding van indirekte belasting tot direkte belasting is 42,6% tot 57,4%.
Die drie belangrikste inkomste-instrumente, naamlik persoonlike inkomstebelasting, maatskappybelasting en BTW verteenwoordig 80% van die Suid-Afrikaanse regering se belastinginkomste. BTW se bydrae tot die begroting beloop 27%. Mnr. Jeffrey Owens, direkteur van belastingbeleid van die Organisasie vir Ekonomiese Samewerking en Ontwikkeling (Oeso), sê daar is 'n behoefte aan internasionale standaarde omdat 141 lande al 'n BTW-stelsel in bedryf het.
Hy bevraagteken ook die huidige ontwerp van die stelsels en wonder of die probleme met bedrog en aggressiewe belastingbeplanning nie die gevolg daarvan is nie.
Die leuse (mantra) van belastinghervorming moet wees "breë grondslag, lae koerse", sê Owens. Hy maan teen hoë BTW-koerse en sê dit bied aansporings vir bedrog en aggressiewe beplanning.
In lande met BTW-koerse van tussen 8% en 12% is die aansporings kleiner.
In Singapoer byvoorbeeld is die BTW-koers verhoog van 5% tot 7%, maar dit het gepaardgegaan met 'n verlaging in die koerse vir persoonlike inkomstebelasting en maatskappybelasting.
Volgens Owens was maatskappybelasting 15 jaar gelede rondom 45%. Vandag is dit uitsonderlik as dit meer as 35% is.
Inkomstebelastingkoerse was 15 jaar gelede rondom 70% en vandag is dit selde meer as 40%.
Me. Ine Lejeune, hoof van PwC se internasionale BTW-netwerk, sê daar is bepaalde uitdagings met die verskuiwing van direkte belasting na indirekte belasting.
Sy sê dit kan inflasionisties van aard wees omdat BTW 'n transaksiebelasting is.
BTW-stelsels moet ook voorsiening maak vir laerinkomstegroepe en daar kan selfs oorweging geskenk word aan BTW-verligting vir gestremde persone.
Die maatreëls sluit in verlaagde koerse en selfs nulkoerse op basiese goedere en dienste soos voedsel, medisyne en hulpmiddels vir gestremdes.
Jun 13 2007 KAAPSTAD. – Eise van meer as R2,6 miljard is die afgelope twee jaar teen die polisie ingestel.
Die minister van veiligheid en sekuriteit, mnr. Charles Nqakula, het in antwoord op 'n geskrewe vraag in die parlement gesê verlede jaar is 4 177 eise teen hulle ingestel ter waarde van meer as R1,5 miljard. In die vorige boekjaar was dit 4 234 eise van byna R1,1 miljard. Nqakula wou in antwoord op 'n vraag van die VF+ egter nie besonderhede verskaf oor die aard van die eise nie. "Dit sal te veel werk wees om in detail in te gaan op elkeen van hulle," het hy gesê.
Volgens Bokaba is daar baie gevalle waar 'n klag byvoorbeeld teen mense ingedien word waarvoor hulle nie noodwendig aangehou hoef te word nie. "Polisielede moet weet wanneer hulle verdagtes kan aanhou of nie."
Polisielede sal ook moet leer om meer verantwoordelik te bestuur. "Ons sê nie as hulle 'n verdagte jaag moet hulle stadig ry nie, net meer versigtig. Daar bestaan steeds 'n kultuur onder ons lede waar hulle bloot skouers ophaal en sê dis die staat se voertuig en nie hul eie nie en daarom kan hulle bestuur soos hulle wil. Dít moet stop," het Bokaba gesê.
Jun 13 2007 Munisipale dienslewering kan vandag tot stilstand knars wanneer die Suid-Afrikaanse Munisipale Werkersunie (Samwu) sy gewig "met oorgawe" agter die staatsdiensstaking ingooi.
"Dit gaan uiteraard munisipale dienslewering erg belemmer, maar dit sal na verwagting nie heeltemal tot stilstand kom nie. Werkers wat noodsaaklike dienste behartig, sal nie staak nie. "Dit is egter ons voorneme om met oorgawe by die stakers aan te sluit," het hy gewaarsku.
Die Johannesburgse metropolisie het Woensdagoggend 'n beroep op mense wat nie in die gebied hóéf te wees nie gedoen om die sentrale stadsgebied van 10:00 af vandag te vermy. Sapa berig ook dat die metropolisie eienaars van besighede langs die roete wat die stakers gaan volg, aangeraai het om hul deure tussen 10:00 en 16:00 te sluit.
Dullstroom se naam dalk verby
Jun 13 2007 Dullstroom. – Hengelgeesdriftiges gaan dalk eersdaags by Chunky Masango uitspan vir die naweek as 'n voorstel om Dullstroom se naam híérna te verander, aanvaar word. As die Suid-Afrikaanse Kommunistiese Party (SAKP) sy sin kry, gaan die Hoëveldse hengelparadys een van die dae na mnr. Chunky Masango, 'n voormalige ANC-lid "wat net bekend is omdat hy 'n verhouding met 'n ander man se vrou gehad het en toe vermoor is" vernoem word.
Dié naam is een van dié wat glo ter tafel gelê gaan word wanneer die Emakhazeni-munisipaliteit, wat die dorpe Belfast, Dullstroom, Machadodorp en Waterval-Boven beheer, na moontlike naamsveranderinge gaan kyk.
"Dit sal 'n ekonomiese ramp wees as die naam wel verander," sê mnr. Peter St. Clair, voorsitter van Dullstroom se belastingbetalersvereniging.
Hy sê daar is op 23 Maart 2005 'n vergadering gehou waar 430 inwoners eenparig gestem het dat Dullstroom se naam nie verander moet word nie.
Die besluit dra skynbaar nou nie gewig by die stadsraad nie omdat 'n vergadering vir later die maand belê is om weer na 'n moontlike naamsverandering te kyk.
Mnr. Ignas Oberholzer, plaaslike sakeman en ANC-bestuurslid, stem saam dat die naamsverandering katastrofiese gevolge vir die dorp kan hê.
"Ons het nie net nasionale bekendheid verwerf nie, maar ook internasionaal."
Oberholzer sê Dullstroom is slegs een van drie dorpe in die land wat tans .com-registrasie, 'n internasionale webadres dus, vir toerisme het.
"Die registrasie word deur die Nasionale Erfenisraad van mnr. Cyril Ramaphosa gehou en beskerm. Dit behoort 'n aanduiding te wees van die waarde wat die dorp internasionaal het."
Volgens Oberholzer is Masango 'n voormalige ANC-lid wie se enigste rede tot roem is dat hy 'n verhouding met 'n ander man se vrou gehad het en toe vermoor is.
"Daarom is die meerderheid van ons as ANC-bestuurslede van Dullstroom gekant teen enige naamsverandering."
Hy se 'n moontlike koppelnaam, soos Dullstroom-Emnotweni, sal eerder aanvaarbaar wees.
Rowers gebruik hamers
Jun 14 2007 Rowers gewapen met AK47-aanvalsgewere het gister eers petrol oor 'n geldwa uitgegooi en daarna die wagte met hamers aangerand voordat hulle in 'n minibustaxi met 'n groot bedrag geld gevlug het.
Dié voorval het omstreeks 14:30 op die hoek van Pietstraat en Heidelbergweg in City Deep, Johannesburg, gebeur.
Supt. Thembi Nkhwashu, polisiewoordvoerder, sê die wagte het pas geld opgelaai toe die altesame 15 rowers met 'n BMW in hul geldwa vasgejaag het.
Die rowers het eers met hamers teen die geldwa se vensters geslaan, maar toe die wagte weier om uit te klim het hulle petrol oor die wa uitgegooi.
Die rowers het die wagte toe met die hamers aangerand.
Enigeen met inligting kan sers. Nkosi bel by 0 083 9539254. – Alet van Zyl
Hofmeyr spring in om te help by Pretoria-hospitaal
Jun 14 2007 Steve Hofmeyr gaan môreoggend sy moue oprol en by die Pretoria Akademiese Hospitaal inspring om die druk te help verlig wat die voortslepende staking op gesondheidswerkers plaas.
Sunette Bridges, sangeres, en Izak Davel, wat die rol van Scab in die M-Net-sepie Egoli vertolk, gaan heel moontlik ook hul kant bring. Hofmeyr het gister gesê hy is bereid om enigiets te doen. Al sou dit beteken hy moet 'n volwassene se doek omruil óf hospitaalgange skoonmaak.
"Ons sal maar moet sien hoe sterk is die ouens se mae," het hy gesê oor dit wat kan voorlê. "Myne is darem redelik sterk."
Die sanger het gister op sy aanlyn-dagboek, Steve se spoeg blok, 'n beroep op die publiek gedoen om die personeeltekort in hospitale aan te pak deur hulself as vrywilligers beskikbaar te stel.
"Ek stel myself beskikbaar om by te staan, op enige manier moontlik, sonder om kant te kies of morele oordeel te vel oor dié wat wil staak (want hulle het beslis ook 'n saak)."
Hofmeyr het gisteraand gesê dit is 'n eenmalige aksie om hospitale en medici wat 'n personeeltekort het, te help. "Ons probeer 'n voorbeeld stel, en dalk het dit 'n wonderlike kringeffek."
Hy het 'n beroep op die media en kunstenaars gedoen om by die inisiatief, wat in samewerking met die vakbond Solidariteit aangebied word, in te skakel. "Ons is nie uniek of selfs betyds nie," het hy op sy webdagboek geskryf, "die nuus is vol van mense soos ons wat omgee om te help waar dit werklik druk en hulp reeds opgedaag het."
Vrywilligers wat by dié hospitaal wil help, ontmoet mekaar môre om 08:45 in Voortrekkerstraat voor die hospitaalhek.
Jun 14 2007 Die impak van die nasionale staatsdiensstaking kan volgende week drasties vererger indien duisende polisiebeamptes en tronkbewaarders begin staak. Mnr. Pat Ntsobi, woordvoerder vir die Police and Prisons Civil Rights Union (Popcru), het gister gesê hulle sal hul lede strate toe stuur as die voortslepende loongeskil nie teen vandag opgelos is nie.
Me. Geraldine Fraser-Moleketi, minister van staatsdiens en administrasie, beskuldig die vakbonde herhaaldelik daarvan dat hulle nie hul lede behoorlik oor die aanbod inlig nie. "Die regering is arrogant, ons kan nie langer wag en toelaat dat ander werkers namens ons baklei nie," het Ntsobi gesê. "Ons is ook staatsamptenare en ons moet self begin staak vir 'n leefbare loon."
Ntosbi het gesê die regering kortwiek al tien jaar lank hul pogings om 'n minimumdiensooreenkoms te finaliseer. Dít sou bepaal hoeveel noodsaaklike werkers aan diens móét wees sodat hul kollegas wettig aan arbeidsoptrede kan deelneem.
MIV-vrees ná prik met 'n bloed
Jun 15 2007 'N Konstruksiewerker van die Wes-Rand vrees dat hy die MI-virus opgedoen het nadat 'n dokter by die Helen Joseph-hospitaal hom glo met 'n bebloede naald gesteek het. Mnr. Jan van Dalen (36) van Florida word steeds in die hospitaal behandel nadat hy 'n ligte hartaanval gekry het, sy maagseer begin bloei het, verkeerde medikasie glo voorgeskryf is en hy nou aan erge nierpyn lei. Van Dalen se drama het begin toe hy verlede week erge borspyne ontwikkel het. Volgens sy vrou, Erika (35), het hy pille gedrink om die pyn te verlig en ook om te probeer verhoed dat hy in 'n hospitaal opgeneem moet word weens bekommernis oor die voortslepende staatsdiensstaking. Toe die pyn erger raak, kon hy nie anders as om 'n ambulans te ontbied nie. Van Dalen beweer die vrouedokter aan diens, wie se naam op regsadvies weerhou word, het voordat sy bloed van hom getrek het, haarself met die spuitnaald raakgesteek. Sy het toe met dieselfde bebloede spuitnaald bloed van hom getrek. Tot Van Dalen se ontsteltenis het die dokter hom probeer gerusstel deur glo te sê "ek moet nie bekommerd wees nie, sy word elke drie maande vir vigs getoets en is nie MIV-positief nie". Sy het ook glo vir hom gesê dat sy haarself gereeld só met spuitnaalde raaksteek. Hy het drie dae later 'n ligte hartaanval in die hospitaal gekry. Die afgelope naweek het sy toestand vererger toe sy maagseer begin bloei het en 'n ander dokter bevind het medikasie waarvoor hy allergies is, is aan hom voorgeskryf. "Toe sê sy (die dokter wat die bebloede spuitnaald gebruik het) ek moet ook nie kla nie, want eintlik moet hulle nie hier (by die hospitaal) wees nie, maar staak," het Van Dalen telefonies uit sy hospitaalbed gesê.
Teen gister was Van Dalen, wat nog nie die voorval by enige hospitaalowerheid aangemeld het nie, erg bekommerd dat hy besmet kan wees. "Daar is op dié stadium niks wat my kan waarborg dat ek nié met 'n virus besmet is nie."
Me. Zukisa Pumané, hospitaalwoordvoerder, het gesê die hospitaal wil pasiënte aanmoedig om sulke voorvalle aan te meld sodat dit intern ondersoek en die nodige stappe gedoen kan word.
Tragiese gevolge van staking al sigbaar
Jun 15 2007 Dit lyk of die Vrystaat en die Noord-Kaap tot dusver minder geweld en intimidasie ondervind het as van die ander provinsies ten tyde van die voortslepende, landwye staking van staatsdienswerkers. Die tragiese gevolge van 'n staak-tot-elke-prys-houding is egter oral sigbaar. In Rustenburg is 'n jong vrou weens longontsteking in dié stad se provinsiale hospitaal dood weens beweerde onvoldoende sorg omdat verpleegsters en administratiewe personeel gestaak het. 'n Onderwyseres van Springs is weens septiese skok dood nadat twee staatshospitale waar werkers gestaak het, glo versuim het om betyds haar blindederm te verwyder.
En vandag berig ons oor 'n dertien maande oue babaseuntjie, wat aarvoeding moes kry in Botshabelo se hospitaal en glo weens die staking van gesondheidswerkers huis toe gestuur is waar hy Dinsdagaand gesterf het. 'n Mens ril oor die gedagte dat hierdie maar net enkele skokkende voorbeelde kan wees van baie meer sterftes wat dalk die afgelope dae weens die onwettige staking van gesondheidswerkers plaasgevind het.
In plaas daarvan dat voorvalle soos dié nuwe insig bring, ontken mnr. Zwelinzima Vavi, sekretaris-generaal van Cosatu, net botweg dat enigiemand al weens die staking gesterf het.
Besef hy en sy makkers nie dat selfs moordklagte uit beweerde vergrype van hierdie aard kan spruit nie?
Dit lyk na 'n ernstige geval van iemand wat die werklikheid net eenvoudig ontken en stiksienig hou by hoe hy graag wil hê dinge moet wees.
Dít is swak leierskap. Die soort leierskap wat waarskynlik grondliggend is aan hoekom die staking so vinnig in onwettighede, geweld en verwerplike intimidasie uitgerafel het.
Die soort swak leierskap wat daartoe gelei het dat Vavi gedreig het die stakers kan binnekort "gewelddadig word". Benewens dat hulle reeds gewelddadig is, is die kanse goed dat Vavi nog verder beheer oor die optrede van stakers gaan verloor as hy hulle sou aanhits tot erger geweld. In plaas daarvan dat Cosatu 'n beter toekoms vir sy lede beding, lyk dit of hy eerder werk om die breë samelewing in anargie te dompel.
Polisie slaan toe op huis van McBride se staatmaker
Jun 16 2007 Die huis van een van die staatmakers van mnr. Robert McBride, hoof van die Ekurhuleni-metropolisie, is eergisteraand deur die polisie vir onwettige vuurwapens deurgesoek.
Lede van die polisie se provinsiale georganiseerde misdaad-eenheid het eergisteraand 'n klopjag op insp. Roelof Schoeman, 'n lid van die metropolisie se intervensiemag (Swat), uitgevoer nadat hulle glo inligting ontvang het dat hy onwettige vuurwapens in sy besit het.
Hoewel daar glo verskeie wapens en 'n groot hoeveelheid ammunisie op sy kleinhoewe in Bapsfontein gekry is, het metropolisiehoës Schoeman te hulp gekom en gesê dat hy as wapeninstrukteur vir die metropolisie dié wapens in sy besit mag hê. Groot getalle metropolisiebeamptes, insluitend twee adjunkdirekteur-e, het op die toneel opgedaag en daar is glo aan die polisie bewys gelewer dat hy die wapens wettig uit die metropolisie se arsenaal geneem het.
"Die wapenkluis was ná opleiding gesluit en hy kon nie die wapens terugneem nie," het hoofsupt. Wilfred Kgasago, gister gesê. "Hy het die nodige stoorplek by sy huis vir die wapens en het dit huis toe geneem."
Volgens Kgasago het iemand "valse inligting" aan die polisie verskaf, wat tot die klopjag gelei het. Kgasago kon nie sê watter wapens in sy besit gevind is nie.
"Ons is besig om ondersoek in te stel oor wie die vals inligting aan die polisie gegee het," het Kgasago gesê.
Die polisie het geen arrestasies in die voorval gemaak nie en geen wapens is gekonfiskeer nie. Volgens Kgasago is die wapens gister in die metropolisie se kluis ingeboek.
Kapt. Julia Claasen, provinsiale polisiewoordvoerder, het gister bevestig dat die klopjag op Schoeman se huis uitgevoer is, maar kon weens die sensitiwiteit van die saak nie verder kommentaar lewer nie.